Jakelussa mainitut

KANSAINVÄLISEN JÄRJESTÄYTYNEEN RIKOLLISUUDEN VASTAISEN YHDISTYNEIDEN KANSAKUNTIEN YLEISSOPIMUKSEN LISÄPÖYTÄKIRJOJEN RATIFIOINTIA KOSKEVA LAUSUNTOPYYNTÖ

Kansainvälisen järjestäytyneen rikollisuuden vastainen Yhdistyneiden Kansakuntien yleissopimus sekä siihen liittyvät lisäpöytäkirjat ihmiskaupan, erityisesti naisten ja lasten kaupan ehkäisemisestä, torjumisesta ja rankaisemisesta sekä maitse, meritse ja ilmateitse tapahtuvan maahanmuuttajien salakuljetuksen kieltämisestä hyväksyttiin 15 päivänä marraskuuta 2000. Lisäpöytäkirjoja tulkitaan yhdessä yleissopimuksen kanssa. Suomi on allekirjoittanut yleissopimuksen ja lisäpöytäkirjat 12 päivänä joulukuuta 2000. Yleissopimus on tullut voimaan kansainvälisesti 29 päivänä syyskuuta 2003 ja Suomessa 11 päivänä maaliskuuta 2004 (SoPS 20/2004). Ihmiskauppaa koskeva lisäpöytäkirja on tullut kansainvälisesti voimaan 25 päivänä joulukuuta 2003 ja maahanmuuttajien salakuljetusta koskeva 28 päivänä tammikuuta 2004. 

Oikeusministeriössä on parhaillaan valmisteltavana lisäpöytäkirjojen kansallinen voimaansaattaminen. Lisäpöytäkirjojen ratifiointiin liittyviä kysymyksiä on jo käsitellyt oikeusministeriön 28 päivänä marraskuuta 2002 asettama työryhmä, jonka tehtävänä oli laatia ehdotus ihmiskauppaa koskeviksi rangaistussäännöksiksi sekä eräiksi muiksi rikoslain muutoksiksi. Työryhmän toisesta työvaiheesta julkaistun mietinnön (oikeusministeriön työryhmämietintö 2003:13) yksityiskohtaisissa perusteluissa (liitteenä olevan monisteen sivut 34-58) on käsitelty lisäpöytäkirjojen suhdetta Suomen lainsäädäntöön. Sinällään perusteellisesta arvioinnista huolimatta lainsäädäntövaikutukset ovat jääneet joiltakin osin avoimiksi. Lisäpöytäkirjojen voimaansaattamislakeja niihin mahdollisesti liittyvine muine lakeineen ei sisällytetty työryhmän työhön perustuvaan hallituksen esitykseen HE 34/2004 vp. Työryhmän mietintö löytyy internetin kautta oikeusministeriön verkkosivuilta osoitteesta www.om.fi/23655.htm. 

Oikeusministeriö pyytää jakelussa mainittuja lausumaan lisäpöytäkirjojen voimaansaattamiseen liittyvästä hallituksen esityksestä viimeistään perjantaina 20.5.2005 osoitteella Oikeusministeriö, PL 25, 00023 VALTIONEUVOSTO. Lausunto pyydetään toimittamaan lisäksi sähköisessä muodossa rtf – tiedostona osoitteella om.kirjaamo@om.fi.  

Lausunnossa pyydetään antamaan tietoja erityisesti siitä, mitä lainsäädännöllisiä tai muita toimenpiteitä lisäpöytäkirjat mahdollisesti aiheuttavat lausunnonantajan toimialalla, ja eduskunnan suostumuksen tarpeellisuudesta Suomen kansalliseen toimivaltaan kuuluvien määräysten osalta. Lausuntoon pyydetään sisällyttämään myös suomennosluonnoksia koskevat mahdolliset korjausehdotukset.      

Lisätietoja asiasta antaa lainsäädäntöneuvos Janne Kanerva, puhelinnumero 09-1606 7723. 

Ylijohtajan sijainen, 
lainsäädäntöjohtaja		Jan Törnqvist 		

LIITTEET: 1) lisäpöytäkirjat englannin- ja suomenkielisinä
	                    2) tuloste oikeusministeriön työryhmämietinnöstä 2003:13

JAKELU:     ulkoasiainministeriö 
sisäasiainministeriö
sosiaali- ja terveysministeriö
opetusministeriö
työvoimaministeriö